Min qed imexxi? Il-gvern jew il-Kamra tal-Kummerċ? Dokument li l-Kamra ħarġet ġimgħa u nofs ilu donnu jħallik f'dubju Malta ta' min tabilħaqq hi. Mhux biss idaħħallek f'moħħok fellus li mhijiex tagħna lkoll, iżda saħansitra lanqas tal-gvern. Id-dokument jagħtik impressjoni qawwija li ninsabu lkoll f'idejn in-nies tal-privat li għandhom il-bżar xi jroxxu. Il-'viżjoni' Id-dokument imsejjaħ 'Economic Vision for Malta 2014–2020' (Viżjoni Ekonomika għal Malta 2014–2020), maħruġ mill-Kamra tal-Kummerċ, l-Intrapriża u l-Industrija fit-22 tax-xahar li għadda, hu magħmul minn 52 proposta li jippreżumu li għandhom ikunu l-bażi tad-direzzjoni ekonomika ta' Malta fis-sitt snin li ġejjin. Id-dokument hu ffirmat minn għoxrin kap eżekuttiv ta' kumpaniji kbar lokali, kif ukoll mill-Università ta' Malta. Minbarra li d-dokument jissuġġerixxi lill-Gvern fuq liema setturi għandu jiffoka, jgħidlu wkoll fejn għandu u m'għandux jinvesti flus il-poplu. Bis-sehem tal-Prim Ministru nnifsu, meta ppreżenta d-dokument fil-pubbliku (f'laqgħa li saret bl-Ingliż) il-President tal-Kamra tal-Kummerċ għamilha ċara li l-'viżjoni' li kienet qed tippreżenta l-Kamra kienet l-unika 'road map' (jew direzzjoni) li kienet teħtieġ Malta biex tikkompeti fis-suq globali. Għażla ftit kien hemm. Fost il-proposti tal-Kamra hemm li l-istipendji lill-istudenti għandhom jiġu mqasqsa, li l-paga minima m'għandiex tiżdied, li l-liġijiet tax-xogħol għandhom isiru aktar flessibli favur min iħaddem, li għandu jkun kemm aktar privatizzazzjoni ta' entitajiet pubbliċi u miżuri oħra simili à la Thatcher. It-tmun Hu leġittimu tiddeduċi li l-viżjoni tal-Kamra tal-Kummerċ hi diametrikament opposta għal dik tal-Programm Elettorali li bih il-Partit Laburista ħa t-tmexxija tal-gvern sena u nofs ilu? Forsi f'ċerti aspetti mhux għal kollox. Iżda ċertament iva fil-prinċipji ddikjarati tat-tnejn. Filwaqt li l-gvern hu marbut li jaġevola ċ-ċittadin ordinarju u ċ-ċittadin iż-żgħir, il-Kamra ssostni―u b'qawwa―li l-gvern ma jistax jagħmel mod ieħor għajr jaġevola lill-industrijalist u l-benistant. Fi kliem ieħor, minħabba li l-ekonomija hija l-bażi ta' kull azzjoni governattiva, effettivament il-Kamra kitbet programm elettorali ġdid, u tippretendi li l-gvern jimxi miegħu. Minflok ma l-gvern qiegħed jgħid lill-Kamra 'l fejn għandha tmur u ma tmurx, hija l-Kamra li qed tgħid il-gvern 'il fejn għandu jimxi. Ovvjament, il-Prim Ministru mhuwiex daqshekk ċawla li jisma' mill-Kamra qisha kienet l-oraklu ta' Delfi. Iżda żgur li ma jistax jinjora t-twissijiet (repetuti, bosta drabi) tagħha. Dan iħallik f'dubju min qed imexxi lil min. Jew ukoll min qed jgħallem lil min. Jidhru li spiċċaw dawk il-jiem meta l-gvern, bil-polz tal-poplu f'idejh, għandu ħatfa fuq it-tmun u l-imġewwaħ għall-profitt u għas-setgħa effettiva jrid joqgħod għalih. Il-kapi eżekuttivi tal-kumpaniji l-kbar lokali u (jekk ma tridx) l-Università ta' Malta għandhom sehem ħafna akbar fuq il-boxxlu milli ċ-ċittadin jeħtieġ u jistħoqqlu. Il-periklu Bħal arloġġ Svizzeru, il-Kamra hija prevedibbli daqs l-intestini fl-istonku. Kieku qatt ħasbet l-ewwel fiċ-ċittadin iż-żgħir jew ħarset l-interessi tal-poplu kollu. Dejjem ħasbet għal xawwatha. Dejjem fittxet li min għandu l-flus ikollu aktar. Xi wħud, jaħasra, għadhom joħolmu bir-'ruħ soċjali' u jistaqsu fejn qiegħda. Imsieken. Għadhom ma ntebħux li dan hu diskors li miet fl-2012. Il-Kamra tal-Kummerċ, bid-Dokument, is-suġġerimenti u l-proposti tagħha b'kollox, hi perikoluża daqs kemm huma perikolużi dawk kollha (anki f'oqsma sensittivi oħrajn) li jridu jreġġgħu l-arloġġ lura u l-poplu jerġa' jispiċċa jinħakem minn ġemgħa pampaluni li jippretendu li kulħadd għandu jilagħqilhom iż-żarbun. It-tixjin tal-ideali soċjali tagħna ikun xejn anqas minn traġedja storika nazzjonali. Dan diġà beda jseħħ. Iżda, nifhem jien, dan il-gvern għandu jagħmel minn kollox sabiex dan il-proċess jitrażżan kemm jista' jkun. Jekk Malta mhijiex tal-gvern, wisq anqas ma hi tal-Kamra tal-Kummerċ.
Min qed imexxi?